b'\n_START_ARTICLE_\nPascal Wehrlein\n_START_SECTION_\nUra\n_START_PARAGRAPH_\nWehrlein aloitti kartinguransa vuonna 2003, ja kilpaili p\xc3\xa4\xc3\xa4s\xc3\xa4\xc3\xa4nt\xc3\xb6isesti kotimaassaan Saksassa. H\xc3\xa4n siirtyi KF2-luokkaan vuonna 2009, jossa h\xc3\xa4n sijoittui viidenneksi ADAC Kart Masters -sarjassa._NEWLINE_Vuonna 2010 Wehrlein aloitti formulauransa ADAC Formel Masters -sarjassa sijoittuen ensimm\xc3\xa4isen\xc3\xa4 vuonna sarjan kuudenneksi voittaen kauden aikana yhden kilpailun. Wehrlein jatkoi sarjassa seuraavana vuonna, voittaen sarjan mestaruuden ja ker\xc3\xa4ten kahdeksan voittoa, seitsem\xc3\xa4n paalupaikkaa ja 11 palkintosijaa._NEWLINE_Vuonna 2012 Wehrlein siirtyi Formula 3 Euroseries -sarjaan voittaen yhden kilpailun, ja sijoittuen sarjan toiseksi. Samana vuonna h\xc3\xa4n ajoi Euroopan Formula 3 -sarjassa sijoittuen sarjan nelj\xc3\xa4nneksi. H\xc3\xa4n osallistui samana vuonna Formula 3 Masters -kilpailuun sijoittuen viidenneksi, ja Macaon Grand Prix -kilpailuun sijoittuen nelj\xc3\xa4nneksi._NEWLINE_Vuonna 2013 Wehrlein ajoi DTM-kauden lis\xc3\xa4ksi my\xc3\xb6s kaksi kilpailua Euroopan Formula 3 -sarjassa, voittaen niist\xc3\xa4 toisen.\n_START_SECTION_\nDTM\n_START_PARAGRAPH_\nVuonna 2013 Wehrlein kilpaili DTM-sarjassa saavuttaen kolme pistett\xc3\xa4. H\xc3\xa4n jatkoi seuraavalla kaudella DTM:ss\xc3\xa4. H\xc3\xa4n voitti kauden aikana yhden kilpailun EuroSpeedway Lausitzin radalla, ollen 19 vuoden ik\xc3\xa4isen\xc3\xa4 kaikkien aikojen nuorin DTM-kilpailun voittanut kuljettaja. Sarjan loppupisteiss\xc3\xa4 Wehrlein sijoittui kahdeksanneksi. Vuonna 2015 Wehrlein onnistui voittamaan sarjan mestaruuden ollen kaikkien aikojen nuorin DTM-sarjan mestari.\n_START_SECTION_\nFormula 1\n_START_PARAGRAPH_\nSyyskuussa 2014 Wehrlein nimitettiin Mercedeksen Formula 1 -tallin viralliseksi testi- ja varakuljettajaksi. Vuonna 2015 Wehrlein p\xc3\xa4\xc3\xa4si ajamaan kaksi p\xc3\xa4iv\xc3\xa4\xc3\xa4 Force Indian F1-autoa Barcelonan talvitesteiss\xc3\xa4._NEWLINE_Manor palkkasi Wehrleinin kilpakuljettajakseen kaudelle 2016. Wehrlein ajoi kymmenenneksi It\xc3\xa4vallassa saaden yhden pisteen. Belgiaan Wehrlein sai uudeksi tallikaverikseen Esteban Oconin, joka korvasi Rio Haryanton Manorilla maksuvaikeuksien vuoksi. Belgian kilpailun avauskierroksella Wehrlein t\xc3\xb6rm\xc3\xa4si Jenson Buttoniin, mink\xc3\xa4 my\xc3\xb6t\xc3\xa4 molempien kilpailu j\xc3\xa4i kesken. Meksikon GP:n l\xc3\xa4ht\xc3\xb6kolarissa Wehrlein joutui keskeytt\xc3\xa4m\xc3\xa4\xc3\xa4n. Brasilian sadekilpailussa Wehrlein ajoi pistesijoista, mutta tippui lopulta 15:nneksi._NEWLINE_Maailmanmestaruuden voittaneen Nico Rosbergin lopetettua uransa Mercedesin organisaatioon kuuluvaa Wehrleinia pidettiin h\xc3\xa4nen todenn\xc3\xa4k\xc3\xb6isimp\xc3\xa4n\xc3\xa4 korvaajanaan. Wehrleinin yhden kauden kokemusta ei kuitenkaan pidetty riitt\xc3\xa4v\xc3\xa4n\xc3\xa4, ja tammikuussa 2017 ilmoitettiin h\xc3\xa4nen tehneen sopimuksen Sauberin kanssa kaudeksi 2017._NEWLINE_Wehrlein joutui j\xc3\xa4tt\xc3\xa4m\xc3\xa4\xc3\xa4n kauden kaksi ensimm\xc3\xa4ist\xc3\xa4 osakilpailua v\xc3\xa4liin Race Of Champions -kilpailussa sattuneen kolarin aiheuttamien selk\xc3\xa4kipujen vuoksi. Wehrleinin korvasi Antonio Giovinazzi. Paluukilpailussaan Bahrainissa Wehrlein ajoi 11:nneksi. Kauden ensimm\xc3\xa4iset pisteet irtosivat Espanjan GP:st\xc3\xa4, jossa Wehrlein ajoi 7:ksi, mutta sai viiden sekunnin aikarangaistuksen varikkot\xc3\xb6tter\xc3\xb6n kiert\xc3\xa4m\xc3\xa4tt\xc3\xa4 j\xc3\xa4tt\xc3\xa4misest\xc3\xa4 varikolle sis\xc3\xa4\xc3\xa4najaessa, jonka my\xc3\xb6t\xc3\xa4 Wehrlein tippui 8:ksi saaden nelj\xc3\xa4 pistett\xc3\xa4. Monacossa Wehrlein keskeytti, kun Jenson Button t\xc3\xb6rm\xc3\xa4si h\xc3\xa4neen, ja Wehrleinin auto j\xc3\xa4i kyljelleen vasten ratareunusta. Azerbaid\xc5\xbeanin GP:ss\xc3\xa4 Wehrlein sai yhden pisteen oltuaan maalissa 10:s. Wehrlein ker\xc3\xa4si kauden aikana viisi pistett\xc3\xa4. Kauden j\xc3\xa4lkeen ilmoitettiin ett\xc3\xa4 Wehrleinin sopimusta ei jatketa ja ett\xc3\xa4 h\xc3\xa4nen tilallaan ajaa monacolainen Charles Leclerc.'